ທະຫານຊີເຣຍ ບຸກເຂົ້າໄປໃນ ອີກເມືອງນຶ່ງ ໃກ້ຊາຍແດນເຕີກກີ
ທະຫານຊີເຣຍ ພ້ອມດ້ວຍລົດຖັງ ແລະລົດຫຸ້ມເກາະ ບຸກເຂົ້າໄປໃນເມືອງ Bdama ໃນວັນເສົາມື້ນີ້
ພວກນັກເຄື່ອນໄຫວຊີເຣຍກ່າວວ່າ ທະຫານລັດຖະບານໄດ້ບຸກເຂົ້າໄປໃນເມືອງໆນຶ່ງ ໃກ້ໆ ຊາຍແດນເຕີກກີ ໂດຍໄດ້ຍິງປືນກົນເຂົ້າໃສ່ແລະຈັບກຸມປະຊາຊົນໃນເມືອງດັ່ງກ່າວ ກຳລັງທະຫານທີ່ຈົງຮັກພັກດີຕໍ່ປະທານາທິບໍດີ Bashar al-Assad ໄດ້ບຸກເຂົ້າໄປໃນເມືອງ Bdama ໃນວັນເສົາມື້ນີ້ ພ້ອມດ້ວຍລົດຖັງ ຢ່າງນ້ອຍ 6 ຄັນ ລົດຫຸ້ມເກາະລຳລຽງພົນ 10 ຄັນ ແລະລົດທະຫານອີກຈຳນວນນຶ່ງ ພວກທີ່ເຫັນເຫດການກ່າວວ່າ ມີຊາວເມືອງ 70 ຄົນ ຖືກຈັບແລະພວກທະຫານໄດ້ຈູດເຮືອນ 2 ຫຼັງ ເມືອງ Bdama ຕັ້ງຢູ່ໃກ້ໆກັບຊາຍແດນເຕີກກີ ນັກເຄື່ອນໄຫວຄົນນຶ່ງຂອງກຸ່ມສັງເກດການ ສິດທິມະນຸດໃນຊີເຣຍທີ່ມີສຳນັກງານຢູ່ກຸງລອນດອນກ່າວວ່າປະຊາຊົນໃນເມືອງດັ່ງກ່າວແມ່ນ ເປັນພາກສ່ວນນຶ່ງຂອງພວກອົບພະຍົບ ທີ່ໄດ້ຂ້າມຊາຍແດນເຂົ້າໄປອາໄສຢູ່ໃນສູນຕູບຜ້າຕັ້ງ ໃນເຕີກກີ ປັດຈຸບັນນີ້ມີຊາວຊີເຣຍຫຼາຍກວ່າ 10,000 ຄົນໄດ້ຫຼົບໜີເຂົ້າໄປອາໄສຢູ່ໃນຕູບຜ້າຕັ້ງສີຂາວ ໃນສູນຂະໜາດໃຫຍ່ທີ່ເຕີກກີ ຫຼາຍໆຄົນໄດ້ພາກັນຫຼົບໜີເຂົ້າໄປໃນຫົວເມືອງທາງພາກໃຕ້ ຂອງເຕີກກີ ຍ້ອນທະຫານຂອງທ່ານ Assad ໄດ້ແນເປົ້າໝາຍໃສ່ພວກເຂົາເຈົ້າໃນການປາບ ປາມພວກປະທ້ວງຕໍ່ຕ້ານລັດຖະບານທີ່ດຳເນີນມາເປັນເວລາ 3 ເດືອນນັ້ນ ຂະນະທີ່ຄວາມວຸ້ນວາຍໃນຊີເຣຍພວມແຜ່ລາມອອກໄປນັ້ນກະຊວງການຕ່າງປະເທດອັງກິດ ໃນວັນເສົາມື້ນີ້ ໄດ້ຮຽກຮ້ອງໃຫ້ພົນລະເມືອງຂອງຕົນເດີນທາງອອກຈາກຊີເຣຍໃນທັນທີ ໃນ ຂະນະທີ່ການຂົນສົ່ງໂດຍສານ ຍັງມີໃຊ້ຢູ່ ກະຊວງຕ່າງປະເທດອັງກິດເຕືອນປະຊາຊົນຂອງ ຕົນວ່າ ຖ້າພວກເຂົາເຈົ້າຍັງຢູ່ໃນຊີເຣຍຕໍ່ໄປ ແລະໄດ້ເກີດຄວາມວຸ້ນວາຍເພີ່ມຂຶ້ນຈຶ່ງມີຄວາມ ເປັນໄປໄດ້ສູງ ທີ່ສະຖານທູດອັງກິດ ໃນນະຄອນຫຼວງ Damascus ຈະບໍ່ສາມາດໃຫ້ຄວາມ ຊ່ອຍເຫຼືອໄດ້ ການບຸກໂຈມຕີຫຼ້າສຸດຂອງຊີເຣຍໃນເຂດພາກຕາເວັນຕົກສຽງເໜືອຂອງປະເທດມີຂຶ້ນຂະນະ ທີ່ສະຫະຣັດກຳລັງພິຈາລະນາເບິ່ງວ່າ ຈະມີການຕັ້ງຂໍ້ຫາກໍ່ອາດຊະຍາກຳສົງຄາມໄດ້ຫຼືບໍ່ຕໍ່ປະ ທານາທິບໍດີຊີເຣຍ ອັນເປັນສ່ວນນຶ່ງ ໃນການດຳເນີນຄວາມພະຍາຍາມທາງດ້ານການທູດໃນ ຂອບເຂດທີ່ກວ້າງຂວາງ ເພື່ອບັງຄັບໃຫ້ລັດຖະບານຂອງທ່ານຢຸດເຊົາການປາບປາມພວກປະ ທ້ວງ